C 334/86
BG
Официален вестник на Европейския съюз
1.9.2022 г.
(29)
Реализирането във Франция на проекти за енергия от възобновяеми източници с голям мащаб, по-специално разположени на сушата и разположени в морето вятърни паркове и слънчеви фотоволтаични проекти, страда от ограничителни мерки, както и високи административни пречки и пречки за издаването на разрешения.
Недоста­ тъчните инвестиции в електроенергийната мрежа на национално равнище доведоха също така до недостиг на точки за достъп, увеличаване на разходите за свързване към мрежата и забавяне на свързването към мрежата, което понастоящем може да отнеме до няколко месеца.
Не могат да се строят разположени на сушата вятърни паркове в радиус от 5 до 30 km от околните метеорологични, военни и граждански радари, което води до трудности при намирането на подходящи местоположения за приблизително 45 % от новите проекти.
Процедурите следва да бъдат подобрени, за да се избегнат свързаните с безопасността пречки поради съображения от военно естество, появяващи се на много късен етап от разработването на проекта.
Процесът на одобрение, в който участват националните, регионалните и местните администрации, означава, че честите искания за актуализиране на документите за градоуст­ ройствено планиране трябва да бъдат отразени и в документи на по-ниско ниво, което създава допълнителна административна тежест.
Процесът на издаване на разрешителни може да бъде ускорен при насочването на поголеми човешки и финансови ресурси към централните администрации на регионално равнище (т.е. за децентрали­ зирани държавни служби), както и към компетентните органи и операторите на мрежи, по-тясното участие на регионалните и местните администрации в териториалното устройство и по-бързото прилагане на тръжните процедури.
Укрепването на механизмите за участие на обществеността и децентрализация би намалило жалбите на трети страни, което е източник на големи закъснения при възлагането на нови проекти.
Една стабилна регу­ латорна рамка на национално равнище би осигурила по-голяма сигурност за инвеститорите, особено за по-дългос­ рочното планиране.
(30)
Повишаването на енергийната ефективност и намаляването на потреблението на енергия ще помогне за намаляване на емисиите и зависимостта от изкопаеми горива.
Във Франция строителството и използването на сгради пред­ ставлява 25 % от всички емисии на парникови газове.
В плана за възстановяване и устойчивост на енергийното саниране на сградите е посветен цял компонент, като това допринася за справянето със свързани предизвикателства чрез широк, междусекторен подход.
Мерките обхващат всички видове сгради, с приоритет за обществените сгради, но също така и значителни действия за саниране на частния сграден фонд и социалните жилища, както и за повишаване на енергийната ефективност на малките и средните предприятия.
В контекста на националния си план за възстановяване и устойчивост Франция укрепва механизмите за подпомагане на отоплението от възобновяеми източници на сградите, например чрез увеличаване на „фонда за отопление“ със 150 милиона евро, както и субсидията от 1 000 EUR за инсталиране на отопление с енергия от възобновяеми източници.
Френската национална стратегия за ниски въглеродни емисии (Stratégie Nationale Bas Carbone) чертае амбициозна траектория за намаляване на емисиите от сградите и за постигане на пълна декарбонизация на потреблението на енергия в сградите до 2050 г.
Настоящата схема „Ma Prime Renov“, насочена към домакинствата, субсидира предимно отделни действия за саниране.
С цел да се насърчи по-значителното повишаване на енергийната ефективност, рамката на политиката би могла да бъде подобрена, за да се стимулира основното саниране и да се помогне на Франция да увеличи допълнително енергийната ефективност на своя сграден фонд.
Законът за климата и устойчи­ востта, приет през август 2021 г., има за цел да намали потреблението на енергия по много начини, например чрез предоставянето на премии за електрически велосипеди и създаването на зони с ниски емисии в метрополните райони.
(31)
По-нататъшната подкрепа за трансграничните междусистемни електропроводи (които са в процес на изграждане или са планирани) продължава да бъде от решаващо значение за интегрирането на големи дялове от възобновяеми източници.
Ускоряването на инвестициите в енергийна инфраструктура, както на национално, така и на тран­ сгранично равнище, ще допринесе за намаляване на зависимостта от изкопаеми горива, и по-специално от руския газ.
Препоръчва се инвестициите в нова инфраструктура и мрежи да бъдат при всяка възможност съобразени с бъдещето, за да се улесни тяхната дългосрочна устойчивост чрез бъдеща промяна на предназначението за устойчиви горива.
Междусистемните връзки са от решаващо значение за ефективното функциониране на вътрешния енергиен пазар чрез обединяване на ресурсите за постигане на цялостна сигурност на доставките.
(32)
Въпреки че ускоряването на прехода към неутралност по отношение на климата и премахването на изкопаемите горива ще доведе до значителни разходи за преструктуриране в няколко сектора, Франция може да използва Механизма за справедлив преход в контекста на политиката на сближаване, за да смекчи социално-икономическото въздействие на прехода в най-засегнатите региони.
Освен това Франция може да използва Европейския социален фонд плюс, създаден с Регламент (ЕС) 2021/1057 на Европейския парламент и на Съвета (19), за да подобри възможностите за заетост и да засили социалното сближаване.
(33)
Съветът разгледа фискалните политики на Франция, като взе предвид прогнозата на Комисията от пролетта на 2022 г., и оценката му е отразена по-специално в препоръка 1.
(34)
С оглед на тясната взаимообвързаност между икономиките на държавите членки от еврозоната и колективния им принос за функционирането на Икономическия и паричен съюз Съветът препоръча на държавите членки от еврозоната да предприемат действия, включително чрез своите планове за възстановяване и устойчивост, за да изпълнят препоръките, съдържащи се в препоръката от 2022 г. относно икономическата политика на еврозоната.
За Франция това е отразено във всичките четири препоръки.
(19) Регламент (ЕС) 2021/1057 на Европейския парламент и на Съвета от 24 юни 2021 г. за създаване на Европейския социален фонд плюс (ЕСФ+) и за отмяна на Регламент (ЕС) № 1296/2013 (ОВ L 231, 30.6.2021 г., стр. 21).